# Bakgrunnsinformasjon: Hva er MUST?

Medarbeiderundersøkelsen i staten, MUST, er utviklet av Statens arbeidsmiljøinstitutt ([STAMI](https://stami.no/)) og er et resultat av samarbeid mellom STAMI og Direktoratet for forvaltning og økonomistyring ([DFØ](https://dfo.no/blogg/ansettelser-i-staten-mer-enn-bare-a-finne-den-best-kvalifiserte)).

## Hva får arbeidsgiver?

MUST er et kunnskapsbasert, digitalt verktøy for medarbeiderundersøkelser utviklet til gratis bruk for virksomheter i det statlige tariffområdet. MUST kartlegger medarbeiderne sin oppfatning av arbeidsmiljø og arbeidsinnhold, også kalt «psykososialt/organisatorisk arbeidsmiljø». Dette omfatter både hvordan arbeidet er organisert og utformet og den sosiale samhandlingen i virksomheten.

MUST gir virksomheten informasjon til bruk i forbedrings- og utviklingsarbeid. Rapportene gir felles «knagger» og retning til diskusjoner i fellesskap om hva som er viktig for å oppnå, vedlikeholde og forbedre en god arbeidssituasjon. For å lykkes med MUST er det viktig at virksomheten gjør både gode forberedelser og godt oppfølgingsarbeid.

Eventuelle resultater som viser forekomst av momenter som trakassering, vil kun vises på virksomhetsnivå. Virksomheten kan velge tilleggstemaer som fordypninger innen ledelse, digitalisering, organisasjonsendring, og andre aktuelle forhold.

MUST er ny i 2022. Det betyr at det tar litt tid før det er bygget opp et normdatamateriale for sammenligning med andre statlige virksomheter. Dersom virksomheten deltar i undersøkelsen flere ganger, vil utviklingstrekk kunne avdekkes.

MUST kartlegger arbeidsmiljøfaktorer i større grad enn tidligere verktøy for medarbeiderundersøkelser i det statlige tariffområdet. Dreiningen er et ønske om tettere tilknytning til forskning.

## MUST og størrelse

Medarbeiderundersøkelser kommer i ulike størrelser. Store undersøkelser tar tid for alle å besvare, men mindre risiko for å gå glipp av essensiell informasjon. De skaper en forventning om at noe skal gjøres, og må derfor følges opp for å beholde tillit. I denne sammenheng har det betydning for om medarbeiderne vil velge å svare neste undersøkelse. Den obligatoriske delen av MUST er av vanlig lengde, og vil ta ca. 15-20 minutter å besvare.

Kortere undersøkelser gir mindre informasjon, men de kan gjentas ofte. Mulighet for oppfølging er der fortsatt, samtidig som forventningene kanskje er noe mindre. STAMI er innstilt på å lage kortversjoner, som kan gjennomføres mellom fullversjonen av MUST.

## Kvalitet i MUST

Forskning viser at det er svært mange aspekter ved arbeidsmiljøet som kan ha avgjørende betydning for trivsel og motivasjon, men også helse, sykefravær og uførhet. De senere årene har det også kommet ny kunnskap og ny bevissthet knyttet til betydningen for virksomheters tjenestekvalitet, resultater og produktivitet.

Arbeidsmiljøfaktorene kan deles inn i tre områder som henger sammen:

* faktorer knyttet til arbeidsoppgavene
* faktorer knyttet til sosiale relasjoner og samhandling
* faktorer knyttet til organisering og konteksten omkring arbeidet

Disse tre faktorene påvirker hverandre. I medarbeiderundersøkelser måles den subjektive opplevelsen av arbeidet. Dette gjør vi fordi den subjektive opplevelsen vil bidra til psykologiske tilstander, som igjen påvirker holdninger og prosesser, jobbatferd, og helse.

Undersøkelsen er basert på etablerte og dokumenterte teorier om arbeidsmiljø, og legger vitenskapelige prinsipper til grunn. Spørsmålene er kvalitetssikret og testet gjennom vitenskapelige metoder. Det er solid dokumentasjon, både fra forskning gjort i norsk arbeidsliv og også internasjonalt, for at arbeidsfaktorene som er inkludert i undersøkelsen påvirker medarbeideres produktivitet, jobbengasjement, motivasjon, trivsel, tanker om å slutte i jobben og også helse, fravær og frafall.

Den obligatoriske delen i MUST har rundt 70 spørsmål som kartlegger et bredt utvalg av viktige faktorer i arbeidssituasjonen:

* anerkjennelse, arbeid hjemmefra, arbeidsoppgaver, arbeidsevne, arbeid-privatliv-balanse, ​
* innovasjonskultur, innsats-belønning, ​
* jobbengasjement, jobb-usikkerhet, ​
* kompetanseutvikling, konflikt, kontorløsning, kontroll, krav, ​
* ledelse, likebehandling​
* meningsfullhet, ​
* psykiske plager, psykologisk trygghet​
* rettferdig ledelse, rolleklarhet, rollekonflikt, ​
* selvledelse, sosialt klima, støtte fra kolleger, smerter​
* tilbakemeldinger fra leder, tilhørighet, trakassering og turnoverintensjon ​
* uønsket seksuell oppmerksomhet​

Det er også mulig å velge tilleggstemaer som fordypninger innen ledelse, digital samhandling, organisasjonsendring, og andre aktuelle temaer.

MUST er satt opp med måleskalaer for å måle de ulike faktorene i arbeidsmiljøet. En måleskala er en sammensetning av spesifikke og presise påstander som måler ulike aspekter ved et bestemt fenomen i arbeidsmiljøet, som for eksempel rolleklarhet. En måleskala sikrer at vi måler akkurat det vi har til hensikt å måle (validitet), og at vi måler nøyaktig og likt fra gang til gang (reliabilitet). Dette kan bety at noen vil oppleve enkelte spørsmål som mindre intuitive og relevante for virksomheten.

## Spesielt til forskning

Når en statsansatt besvarer MUST gis vedkommende en mulighet til å samtykke til at STAMI kan innlemme svarene i sin forskning. STAMI er det nasjonale forskningsinstituttet og kompetanseorganet på arbeidsmiljø og -helseområdet.

Samarbeidet mellom STAMI og DFØ vil gi statlig sektor en medarbeiderundersøkelse av høy faglig kvalitet. Ved at STAMI får anledning til å forske på dataene, vil undersøkelsen ha verdi utover nytten for den enkelte statlige virksomhet og den enkelte medarbeider. Kunnskapen vil gi statlig sektor en unik innsikt i hva som er de viktigste arbeidsmiljøfaktorene i sektoren og over tid. Grunnlaget for effektiv forebyggende aktivitet, er forskningsbasert kunnskap knyttet til de konkrete arbeidsmiljøutfordringene man står overfor i spesifikke yrker, bransjer eller sektorer.

Noen av spørsmålene, som de om helseplager, går først og fremst til forskning. Personnummer registreres, og for de som har gitt samtykke til forskning vil personnummeret beholdes i STAMI til forskningsformål. Lagring gjøres kryptert og strengt adgangsregulert i STAMIs elektroniske «Sikker sone». Utdanningsnivå er et spørsmål i MUST. Rapportene til virksomheten vil ikke fordele resultatene på bakgrunnsvariabler.